**Forrás:** [**https://www.oktatas.hu/kozneveles/kozepfoku\_felveteli\_eljaras/tajekoztato\_felvetelizoknek/tajekoztato\_alt\_isk\_8\_evf**](https://www.oktatas.hu/kozneveles/kozepfoku_felveteli_eljaras/tajekoztato_felvetelizoknek/tajekoztato_alt_isk_8_evf)

**Az általános iskola 8. évfolyamára járó tanulók részvétele a középfokú felvételi eljárásban**

2020. szeptember 2.

Jelen tájékoztatóban összefoglaljuk a középfokú iskolába történő jelentkezés menetét az általános iskola 8. évfolyamára járó tanulók számára. A tájékoztató csak az eljárás legfontosabb elemeit tartalmazza, részletesebb információkért tanulmányozzák az Oktatási Hivatal (a továbbiakban: Hivatal) honlapján aKöznevelés/Középfokú felvételi eljárás/Tájékoztató felvételizőknek/Felvételi a középfokú iskolákban a 2020/2021.tanévben menüpont alól letölthető tájékoztató kiadványunkat.

Amennyiben a tanuló jelenleg egy magyarországi általános iskola 8. évfolyamára jár, **a felvételi lapok kitöltését és a felvételi eljárással kapcsolatos adminisztrációt a tanuló általános iskolája intézi, így az eljárás során elvégzendő legfontosabb teendőkről, és határidőkről mindenképpen az általános iskolával kell egyeztetni**.

A középfokú iskoláknak **2020. október 20-ig** nyilvánosságra kell hozniuk felvételi tájékoztatójukat és meg kell határozniuk tanulmányi területeiket, amelyekre a felvételi eljárás során jelentkezőket fogadnak, így javasoljuk, hogy legkésőbb ekkor kezdjék meg a tájékozódást a megjelölni kívánt képzésekről. A tanulmányi területekről szóló információk és az intézmények felvételi tájékoztatói elérhetők a Hivatal honlapján a KIFIR tanulmányi terület kereső linken. A tanulmányi területek leírása tartalmazza a felvételi kérelmek rangsorolási szempontjait is. Az egyes intézmények tanulmányi területeivel kapcsolatban további tájékoztatás az adott tanulmányi területet meghirdető intézmény felvételi tájékoztatójában olvasható, illetve közvetlenül az intézménytől kérhető. **Amennyiben a tanuló sajátos nevelési igényű, vagy beilleszkedési, tanulási, magatartási nehézséggel küzd, úgy a szülőknek a tanuló felvételi eljárásban való részvételére vonatkozó tájékozódást is meg kell kezdenie.** Ehhez részletes segítséget találnak a [Tájékoztató a sajátos nevelési igényű jelentkezőknek](https://www.oktatas.hu/kozneveles/kozepfoku_felveteli_eljaras/tajekoztato_felvetelizoknek/sni_tanulok_reszvetele) dokumentumban.

Amennyiben a kiszemelt tanulmányi terület esetén a középiskola a felvétel feltételeként előírta a központi írásbeli vizsgát, úgy a tanulónak **2020. december 4-ig** egyénileg kell jelentkeznie a vizsgára, közvetlenül az általa választott vizsgaszervező intézményben. A vizsgát bármely vizsgaszervező intézményben megírhatja, függetlenül attól, hogy a későbbiekben tervezi-e benyújtani a felvételi kérelmét az adott intézményben vagy sem. E**z a jelentkezés csak az írásbeli vizsgára vonatkozik, nem tévesztendő össze a középfokú iskolákba való jelentkezéssel**, melynek határideje 2021. február 19. A központi írásbeli vizsgát szervező középiskolák jegyzékét a Hivatal 2020. november 16-ig teszi közzé a [honlapján](https://www.oktatas.hu/kozneveles/kozepfoku_felveteli_eljaras/kozepfoku_felveteli_eljaras_informacioi). A központi írásbeli vizsgákra 2021. január 23-án kerül sor. A központi írásbeli vizsgákra vonatkozó részletes információk, a korábbi évek feladatsorai megtalálhatók a [Központi írásbeli feladatsorok, javítási értékelési-útmutatók](https://www.oktatas.hu/kozneveles/kozepfoku_felveteli_eljaras/kozponti_feladatsorok) oldalon.

Amennyiben a választott tanulmányi területen a középiskola a felvétel feltételeként előírta a szóbeli vizsgát, arra a 2021. február 23. és március 12. közötti időszakban kerülhet sor. A szóbeli vizsgák helyét és időpontját az érintett középiskola határozza meg.

Az általános iskolák jellemzően 2021. január elején, de legkésőbb február közepéig – a helyben megszokott módon – összegyűjtik nyolcadikosaik továbbtanulási szándékait, és ezek alapján legkésőbb  
**2021. február 19-ig** a KIFIR rendszerben előállítják a felvételi lapokat. A felvételi lapok a következők:

* **jelentkezési lap**: a jelentkezők ezen a lapon jelzik a középfokú iskolának a jelentkezési szándékukat. A jelentkezési lapon a tanuló személyes adatain kívül szerepelnek az általános iskolai tanulmányi eredmények, továbbá a tanuló itt tud egyéb információkat (pl. kollégiumi igény, az eddig tanult idegen nyelv) a középfokú iskolával közölni. Minden középfokú iskolába külön jelentkezési lapot kell benyújtani. A felvételi eljárás során tetszőleges számú iskola és tanulmányi terület jelölhető meg.
* **tanulói adatlap**: a jelentkezők ezen a lapon hozzák a Hivatal tudomására, hogy mely intézmények mely tanulmányi területeire nyújtottak be jelentkezést. A tanuló személyes adatain kívül szerepel rajta az összes megjelölt tanulmányi terület, a tanuló által meghatározott sorrendben. Azt a tanulmányi területet kell előbbre sorolni, ahol szívesebben folytatná tanulmányait a jelentkező. A megjelölt iskolák a tanulói adatlapon feltüntetett sorrendet nem ismerhetik meg.

**A kinyomtatott és aláírt felvételi lapokat be kell küldeni a lapokon szereplő címre.** A postára adását ebben az esetben az általános iskola végzi, a postára adás határideje: **2021. február 19.**

A felvételi lapok aláírásáról részletes tájékoztató olvasható a Hivatal honlapján a Köznevelés/Középfokú felvételi eljárás/Tájékoztató felvételizőknek/Tájékoztató a felvételi lapok aláírásáról menüpontban. A tájékoztató részletesen ismerteti az aláírással kapcsolatos tudnivalókat. A tanuló felvételi lapjai a szülő/gyám aláírása nélkül a középfokú felvételi eljárás során nem fogadhatók el a tanuló jelentkezési szándékát képviselő dokumentumként. Amennyiben a különélő szülők a gyermek iskolájának, életpályájának megválasztása tekintetében nem tudnak megegyezni, úgy a köztük lévő vita eldöntése a gyámhatóság hatáskörébe tartozik, a Hivatal ezekben az ügyekben nem hozhat döntést. Hangsúlyozottan felhívjuk a figyelmet arra, hogy a szülők közötti megegyezés illetve a gyámhatósági döntés hiánya akadályozza a tanuló részvételét a felvételi eljárásban!

A felvételi vizsgák eredményei, tapasztalatai vagy egyéb információk alapján **2021. március 22-23-án** a tanulóknak lehetőségük van a tanulói adatlapon szereplő sorrend megváltoztatására, illetve új tanulmányi terület felvételére is, de utóbbira csak olyan középfokú iskolában, amely az eredeti tanulói adatlapon már szerepelt. Az új tanulmányi terület felvételéhez az érintett középfokú iskolával történt előzetes egyeztetés is szükséges. A változtatáshoz **módosító tanulói adatlapot** kell előállítani a KIFIR rendszerből melyet **2020. március 24-ig** meg kell  küldeni a Hivatalba. A módosító adatlap előállítását és **a Hivatalhoz történő továbbítását** szintén a tanuló általános iskolája végzi.

A tanulói és módosító tanulói adatlapok feldolgozása után a Hivatal a **2021. április 9-ig** iskolánként, azon belül tanulmányi területenként elküldi a jelentkezők listáját a középfokú iskoláknak. A középfokú iskola igazgatója rangsorolja a listán szereplő jelentkezőket, megadja az adott tanulmányi területre felvehető tanulók számát, és az így előálló rangsort **2021. április 14-ig** megküldi a Hivatalnak.

A Hivatal ezt követően **2021. április 23-ig** elkészíti, és a középfokú iskoláknak megküldi a hivatalos végeredményt (az egyeztett felvételi jegyzéket). A jegyzék elkészítése során a Hivatal a tanulói adatlapon a jelentkező által meghatározott sorrend, a középfokú iskola által meghatározott felvételi rangsor, valamint az adott tanulmányi területre felvehető létszám együttes mérlegelése alapján az adott jelentkezőnek egyetlen felvételi kérelmét nyilvánítja elfogadottnak, a többit elutasítja. A Hivatal a jelentkezőnek azt az adatlapon szereplő legalacsonyabb sorszámú felvételi kérelmét nyilvánítja elfogadottnak, amelyet az adott tanulmányi területet meghirdető iskola elfogadott, és a jelentkező a középfokú iskola által közölt felvehető tanulói létszámon belül van.

A felvételt hirdető középfokú iskola az egyeztetett felvételi jegyzék alapján, **2021. április 30-ig** megküldi a felvételről vagy az elutasításról szóló értesítést a jelentkezőnek (szülőnek), továbbá az általános iskolának. **Az iskola által meghozott döntés ellen jogorvoslattal lehet élni** jogszabálysértésre vagy az intézmény belső szabályzatának megsértésére hivatkozással, melyet **az érintett középfokú iskola fenntartójához kell benyújtani.** A jogszabályok alapján a Hivatal az egyes intézmények felvételi eljárásának jogszerűségét, valamint az intézmények működésének törvényességét nem vizsgálhatja. A középfokú jelentkezést elutasító igazgatói határozattal szembeni jogorvoslati eljárásban a középfokú intézmény fenntartója jár el és hoz másodfokú döntést.

Amennyiben a tanuló nem nyer felvételt, vagy felvételt nyer, de nem kíván beiratkozni a számára felvételt biztosító iskolába, úgy a rendkívüli felvételi eljárás során (**2021. május 10-től – augusztus 31-ig**) egyénileg, közvetlenül az általa választott középfokú iskolában való jelentkezéssel, egyeztetéssel kérheti felvételét bármely olyan középfokú iskolába, amelynek az általános felvételi eljárás lezárulása után maradtak üres férőhelyei.

A középfokú felvételi eljárással kapcsolatban további tájékoztatást olvashatnak az alábbi oldalakon:

* Felvételi a középfokú iskolákban a 2020/2021. tanévben
* [Tájékoztató a központi írásbeli vizsgákról](https://www.oktatas.hu/kozneveles/kozepfoku_felveteli_eljaras/tajekoztato_intezmenyeknek/kozepfoku_beiskolazas_rendje)
* [Tájékoztató a sajátos nevelési igényű jelentkezőknek](https://www.oktatas.hu/kozneveles/kozepfoku_felveteli_eljaras/tajekoztato_felvetelizoknek/sni_tanulok_reszvetele)
* [Tájékoztató a felvételi lapok aláírásáról](https://www.oktatas.hu/kozneveles/kozepfoku_felveteli_eljaras/tajekoztato_felvetelizoknek/tajekoztato_felveteli_lapok_alairasa)
* [Adatvédelmi tájékoztató a középfokú felvételi eljárás során kezelt személyes adatokról](https://www.oktatas.hu/kozneveles/kozepfoku_felveteli_eljaras/tajekoztato_felvetelizoknek/adatvedelmi_tajekoztato)

**Tájékoztató a központi írásbeli vizsgákról**

2020. szeptember 2.

Jelen ismertetőnk segítséget kíván nyújtani a központi írásbeli vizsgák megszervezéséhez és a tanulók jelentkezéséhez.  
  
**A középfokú felvételi eljárás keretében** az intézmény a felvételi kérelmekről

* vagy **kizárólag az általános iskolai tanulmányi eredmények** (a továbbiakban: tanulmányi eredmények) alapján,
* vagy gimnázium és szakgimnázium, illetve szakképző intézmények esetén **a tanulmányi eredmények** és a központilag kiadott egységes feladatlapokkal megszervezett **írásbeli vizsga** (a továbbiakban: központi írásbeli vizsga) eredményei alapján,
* vagy gimnázium és szakgimnázium, illetve szakképző intézmények esetén **a tanulmányi eredmények, továbbá a központi írásbeli vizsga és a szóbeli vizsga** eredményei alapján

dönthet.  
  
**A felvételit szervező intézmény további írásbeli vizsgán való részvételt a jelentkezőktől nem követelhet meg.**  
  
Ha a középiskola **nemzetiségi nevelés-oktatást** folytat, akkor a központi magyar nyelvi feladatlapok **helyett helyben készített, nemzetiségi nyelvű szövegértési feladatsort használhat**, de ebben az esetben felvételi eljárásában **köteles a központi matematika** írásbeli vizsga eredményét figyelembe venni. Az intézmény ekkor is köteles a központi írásbeli vizsgát mindkét tantárgyból (matematikából és magyar nyelvből) megszervezni. **A helyben készített, nemzetiségi nyelvű szövegértési vizsgát az általános felvételi eljárás időszakában lehet megszervezni,** a helyi sajátosságoknak megfelelően, **a szóbeli vizsgák időszakában (2021. február 23. - március 12. között).**   
  
A 6 és a 8 évfolyamos gimnáziumok, valamint a 9. évfolyamra történő beiskolázás **központi írásbeli vizsgáit** a magyar nyelvi és a matematikai kompetenciákat mérő központilag kiadott, egységes feladatlapok alapján, országosan egységes eljárásrend szerint kell megszervezni. Mindhárom korcsoport számára (a 6, ill. a 8 évfolyamos gimnáziumi, valamint a 9. évfolyamra történő beiskolázás központi írásbeli vizsgájához) külön feladatlap és javítási-értékelési útmutató készül.   
  
**Amennyiben a középiskola valamely tanulmányi területén előírja a központi írásbeli vizsgán történő részvételt, mindkét tantárgyból köteles megszervezni azt.**  
  
A központi írásbeli vizsgán elérhető eredménynek az iskola felvételi eljárásában a megszerezhető összesített eredmény, felvételi összpontszám minimum 50%-át kell képviselnie. A középiskola választhat, hogy melyik tárgyból (magyar nyelv és/vagy matematika) kéri az adott tanulmányi területen a központi írásbeli vizsga eredményét. Lehetséges tehát, hogy egy adott tanulmányi területen csak egy tárgy (magyar nyelv vagy matematika) eredményét írja elő (számítja be) az iskola a felvételi teljesítmények értékelésébe. Ha az iskola felvételi eljárásában csak az egyik tárgyból elért írásbeli eredményt számítja be, akkor annak az egy írásbeli eredménynek kell az elérhető összesített eredmény, felvételi összpontszám minimum 50%-át képviselnie. Lehetséges az is, hogy egy adott tanulmányi területen az egyik tantárgyból elért eredményeket nagyobb súllyal számítják be, mint a másikét. Természetesen a felvételi tájékoztatóban ezeket a szabályokat nyilvánosságra kell hozni.  
  
Tekintettel arra, hogy az írásbeli vizsgák eredményei alapján a februári felvételi jelentkezésig a tanuló elképzelései, szándékai megváltozhatnak, az az érdeke, hogy mindkét tárgyból jelentkezzen a központi írásbeli vizsgára.  
  
**A központi írásbeli vizsgák időpontja**  
  
A tanév rendje szerint a **központi írásbeli vizsgákat** országosan az alábbi **időpontokban kell megszervezni:**

* a **6 és a 8 évfolyamos gimnáziumokba,** valamint a **9. évfolyamra és az Arany János Tehetséggondozó Programba** jelentkezők számára **2021. január 23-án 10 órától,**
* a **pótló írásbeli** vizsgát **a 6 és 8 évfolyamos gimnáziumokba**, továbbá a **9. évfolyamra és az Arany János Tehetséggondozó Programjába** jelentkezők számára **2021. január 28-án 14 órától.**

Pótló írásbeli vizsgát azok a tanulók írhatnak, akik az előző írásbelin alapos ok miatt nem tudtak részt venni. A vizsgázók által benyújtott, indoklással alátámasztott írásos kérelem mérlegelése, a benyújtott igazolások elfogadása a központi írásbeli vizsgát szervező intézmény igazgatójának jogköre. Vizsgaismétlésre nincs mód, minden tanuló csak egyszer tehet azonos típusú központi írásbeli vizsgát.   
  
A központi írásbeli vizsgát szervező középiskolák jegyzékét az Oktatási Hivatal (a továbbiakban: Hivatal) **2020. november 16-áig** közzéteszi a honlapján ([www.oktatas.hu](https://www.oktatas.hu/)).   
  
A központi írásbeli vizsgát és a pótló írásbeli vizsgát az azonos településen található iskolák közösen is megrendezhetik. Ennek tényéről a jelentkezőket tájékoztatni kell.  
  
Ha a középfokú intézmény az általa meghirdetett tanulmányi területeken nem kérte a központi írásbeli vizsga eredményét, akkor nem is szervezheti meg azt. Egy adott intézmény csak olyan vizsgatípusban (8 évfolyamos gimnáziumi, 6 évfolyamos gimnáziumi vagy a 9. évfolyamra jelentkezőknek készült) szervezheti meg a központi írásbeli vizsgát, amelyet a tanulmányi területek megadásakor a felvétel feltételeként előírt.  
  
**A tanuló jelentkezése a központi írásbeli vizsgára**  
  
A tanulóknak **2020. december 4-ig** egyénileg kell jelentkezniük a **központi írásbeli vizsgára**. A „TANULÓI JELENTKEZÉSI LAP” **azonban CSAK a központi írásbeli vizsgára vonatkozik, nem tévesztendő össze a felvételi eljárásban használatos jelentkezési lappal**, amelyet a középfokú iskolákba való jelentkezéskor kell majd használni. **A középfokú felvételi eljárás során tehát a központi írásbeli vizsgára és a középfokú iskolákba való jelentkezéshez más-más időpontban, külön-külön jelentkezési lapot kell benyújtani, a két jelentkezés nem „váltja ki”, vagy „helyettesíti” egymást.**  
  
Az írásbeli vizsgák „TANULÓI JELENTKEZÉSI LAPJÁT” abba a vizsgát meghirdető középiskolába (a megfelelő feladatellátási helyre) kell a tanulónak benyújtania, ahol a központi írásbeli vizsgát meg kívánja írni. A tanuló maga dönti el, melyik vizsgaszervező intézménybe nyújtja be a központi írásbeli vizsgára való jelentkezési lapját, függetlenül attól, hogy a későbbiekben a felvételi eljárás keretében melyik középfokú intézménybe kíván majd jelentkezni, és milyen jelentkezési sorrendet jelöl meg. A központi írásbeli vizsgát szervező iskola minden hozzá forduló tanuló jelentkezését köteles fogadni.   
  
**Egy tanuló csak egy intézménybe jelentkezhet központi írásbeli vizsgára.** Tehát a központi írásbeli vizsgát mindkét tárgyból ugyanabban az intézményben kell megírnia. A pótló írásbeli vizsgát is csak az az intézmény szervezheti meg a tanuló számára, amely intézményben a központi írásbeli vizsgára jelentkezett. Az Arany János Tehetséggondozó Programra pályázatot benyújtóknak az első helyen megjelölt középiskolában kell teljesíteni a központi írásbeli vizsgát. Lehetnek olyan tanulók is, akik csak az egyik tárgyból jelentkeznek vizsgára. Ebben az esetben nekik csak azt az egy központi írásbeli vizsgát kell teljesíteniük.   
  
**A tanulóknak a központi írásbeli vizsgára személyazonosításra alkalmas igazolványt** – diákigazolványt vagy személyi igazolványt – **kell magukkal vinni.** A magyar nyelvi feladatlapok kitöltéséhez segédeszköz nem használható. A matematika feladatlapok kitöltéséhez rajzeszközökön (vonalzó, körző, szögmérő) kívül más segédeszköz (pl. zsebszámológép) nem használható. **A dolgozat megírásakor a rajzokat ceruzával, minden egyéb írásbeli munkát kék vagy fekete színű tintával kell elkészíteni.**  
  
**Amennyiben a tanuló sajátos nevelési igényű, vagy beilleszkedési, tanulási, magatartási nehézséggel küzd, úgy a szülőknek a jelentkezéseket megelőzően a tanuló központi írásbeli vizsgán, illetve a felvételi eljárásban való részvételére vonatkozó tájékozódást is meg kell kezdenie.** Ehhez részletes segítséget találnak a [Tájékoztató a sajátos nevelési igényű jelentkezőknek](https://www.oktatas.hu/pub_bin/dload/kozoktatas/beiskolazas/2020/KIFIR_SNI_tajekoztato_09.02.pdf) dokumentumban. Amennyiben a tanuló látási fogyatékos, ezért vizsgájához a feladatlap speciális előállítását igénylik, akkor az igényléshez szükséges formanyomtatvány beszerzéséhez vegyék fel a kapcsolatot a központi írásbeli vizsgát szervező középiskolával.  
  
**A központi írásbeli vizsga időigénye és a feladatlapok tartalma**  
  
A központi írásbeli vizsgákhoz a feladatlapokat a vizsgák típusa és az évfolyamok szerint külön-külön megszervezett bizottságok készítik el. A magyar nyelvből és matematikából készített központi írásbeli vizsgatesztek elsősorban nem tantárgyi, lexikális tudást mérnek, hanem azokat az eszköztudás körébe tartozó képességeket és készségeket, amelyek a középiskolában való eredményes továbbtanuláshoz szükségesek. A vizsga feladatlaponként 45 percet vesz igénybe, a két feladatlap kitöltése között 15 perc szünetet kell tartani.   
  
A feladatlapokra vonatkozóan részletes tájékoztató található a [www.oktatas.hu](https://www.oktatas.hu/) honlapon a [Köznevelés/Középfokú felvételi eljárás/Központi írásbeli feladatsorok, javítási útmutatók](https://www.oktatas.hu/kozneveles/kozepfoku_felveteli_eljaras/kozponti_feladatsorok) menüpontban. Az előző tanévek felvételi feladatlapjai és megoldásai szintén ebben a menüpontban tekinthetők meg.  
  
**A feladatlapok értékelése**  
  
A tanuló teljesítményének megítélését a központi írásbeli vizsga választott helyszíne nem befolyásolhatja. Tekintve, hogy a tanulónak a központi írásbeli vizsgán szerzett pontszámait valamennyi vizsgát előíró intézménynek el kell fogadnia, rendkívül fontos a feladatlapok egységes értékelhetősége és értékelése. Az egységes értékelhetőséget a feladatlapok összeállítóinak, az értékelés egységességét a középiskoláknak kell biztosítaniuk.   
  
A sajátos nevelési igényű tanulók feladatlapjainak értékeléséről részletes leírás olvasható a [Tájékoztató a sajátos nevelési igényű jelentkezőknek](https://www.oktatas.hu/pub_bin/dload/kozoktatas/beiskolazas/2020/KIFIR_SNI_tajekoztato_09.02.pdf) dokumentumban.  
  
**A központi írásbeli vizsgák kiértékelt feladatlapjainak megtekintése, az észrevételezés és fellebbezés lehetősége**  
  
A központi írásbeli vizsga kiértékelt dolgozatait a vizsgázó és szülője az igazgató által meghatározott helyen és időben, az iskola képviselőjének jelenlétében megtekintheti, azokról kézzel vagy elektronikus úton pl. digitális fényképezőgéppel másolatot készíthet, és – **kizárólag a hivatalos javítási-értékelési útmutatótól eltérő értékelés esetén** – az értékelésre észrevételt tehet. Ha az iskolában a feltételek rendelkezésre állnak, a vizsgázó kérésére a saját kiértékelt dolgozatáról másolatot kell készíteni. A megtekintéshez – az adott írásbeli vizsgát követő nyolc napon belül – egy munkanapot (nyolc órát) kell biztosítani.  
  
A vizsgázó és szülője a hivatalos javítási-értékelési útmutatótól eltérő értékelés esetén észrevételeit a megtekintést követő első munkanap végéig – tizenhat óráig – írásban adhatja le. Az észrevétel benyújtására nyitva álló határidő elmulasztása esetén egy napon belül lehet igazolási kérelmet benyújtani. Az igazolási kérelem benyújtási határideje jogvesztő. A fentiekről a központi írásbeli vizsgát szervező középiskola igazgatója az iskola honlapján, valamint az írásbeli vizsgák megkezdése előtt tájékoztatja a vizsgázókat.   
  
Ha az írásbeli vizsgakérdésekre adott megoldás értékelésére a vizsgázó észrevételt nyújt be, az iskola az észrevételt érdemben elbírálja. Az iskola a bírálat eredményét határozat formájában, megfelelő indokolással, az észrevétel benyújtását követő három munkanapon belül írásban közli az észrevételt tevővel. Ha az észrevételt tevő az iskola határozatának kézhezvétele után is fenntartja korábbi észrevételét, az iskola által hozott döntés ellen a szülő, a tanuló, a döntés kézhezvételétől számított három napon belül, a vizsgát szervező iskolában, a Hivatalnak címezve, kizárólag a hivatalos javítási-értékelési útmutatótól eltérő értékelés esetén fellebbezést nyújthat be.  A fellebbezés benyújtására meghatározott határidő elmulasztása miatt igazolásnak helye nincs. Az iskola a fellebbezést − az ügyre vonatkozó dokumentumokkal együtt − egy munkanapon belül megküldi a Hivatalnak. A Hivatal a fellebbezést érdemben elbírálja. A bírálat eredményét határozat formájában, megfelelő indokolással, az észrevétel benyújtását követő nyolc napon belül rövid úton (elektronikus úton) írásban közli az iskolával, valamint postai úton megküldi az iskolának és a kérelmezőnek. A fellebbezés benyújtása és elbírálása nem érinti a tanulónak az iskola által hozott felvételi döntéssel kapcsolatos jogorvoslati jogát.  
  
A fentiekről a központi írásbeli vizsgát szervező középiskola igazgatója az iskola honlapján, valamint az írásbeli vizsgák megkezdése előtt tájékoztatja a vizsgázókat. **A jogszabály arra nem ad lehetőséget,** hogy a tanuló által megoldott, a középiskola által kijavított feladatlapot vagy annak fénymásolatát másik középfokú iskola bekérje és felülvizsgálja, újra értékelje. Az egyes iskolák felvételi eljárásán belül azonban a központi írásbeli vizsgán elért pontszám eltérő súllyal szerepelhet.  
  
**Az eredmények közzététele, a felvételi eljárás további menete**  
  
A központi írásbeli vizsga eredményéről a vizsgát szervező iskola – a Hivatal által kiadott, a vizsga részletes eredményeit tartalmazó, az iskola körbélyegzőjének lenyomatával, valamint az igazgató vagy az általa kijelölt személy aláírásával hitelesített **Értékelő lapon** – közvetlenül tájékoztatja a vizsgázókat **2021. február 8-áig.** A vonatkozó rendelet előírása szerint **az értesítés kizárólag ebben a formában történhet meg**. A tanuló ennek ismeretében nyújtja be jelentkezési lapját, tanulói adatlapját (a továbbiakban együtt felvételi lapok), és vesz részt az általános felvételi eljárásban.   
  
A középiskola felvételi tájékoztatójában megkövetelheti az értékelő lap másolatának a jelentkezési laphoz történő csatolását. Ebben az esetben az értékelő lap másolatban csatolható, az értékelő lapot kiállító iskola általi hitelesítése azonban nem lehet kötelező. Az eredeti értékelő lap a jelentkezőnél marad.   
  
Felhívjuk a figyelmet, hogy az [www.oktatas.hu](https://www.oktatas.hu/) oldalon a Felvételi a középfokú iskolákban a 2020/2021. tanévben című kiadványban további részletes információkat olvashatnak a középfokú felvételi eljárás menetére vonatkozóan.   
  
A középfokú felvételi eljárással kapcsolatban további tájékoztatást olvashatnak az alábbi oldalakon:

* Felvételi a középfokú iskolákban a 2020/2021. tanévben
* Tájékoztató az egyéni jelentkezés menetéről a 2020/2021. tanévben zajló középfokú felvételi eljárás során
* [Tájékoztató a sajátos nevelési igényű jelentkezőknek](https://www.oktatas.hu/kozneveles/kozepfoku_felveteli_eljaras/tajekoztato_felvetelizoknek/sni_tanulok_reszvetele)
* [Tájékoztató a felvételi lapok aláírásáról](https://www.oktatas.hu/kozneveles/kozepfoku_felveteli_eljaras/tajekoztato_felvetelizoknek/tajekoztato_felveteli_lapok_alairasa)
* [Adatvédelmi tájékoztató a középfokú felvételi eljárás során kezelt személyes adatokról](https://www.oktatas.hu/kozneveles/kozepfoku_felveteli_eljaras/tajekoztato_felvetelizoknek/adatvedelmi_tajekoztato)